J. Brocka, poslanec: (2004-09-08):
Dnešná doba ponúka ženám aj iné možnosti, ako sa neželaného dieťaťa zbaviť beztrestne už pred narodením. Sú však matky,  pre ktoré z rôznych dôvodov toto nie je prijateľná alternatíva a chcú dieťa donosiť. Sú však v krajnej situácii, ktorá im neumožňuje postarať sa o dieťa a z vážnych dôvodov chcú zostať v anonymite. Napríklad strach z reakcie okolia na tehotenstvo a materstvo, prípadne neúnosná záťaž zo starostlivosti o dieťa. V takomto prípade ponúkame istú alternatívu, navrhujeme do nášho právneho poriadku také zmeny, ktoré by umožnili týmto matkám rodiť utajene. Takáto možnosť v mnohých krajinách vo svete existuje, u nás zatiaľ nie. Zdravotnícke zariadenie má totiž povinnosť viesť zdravotnú dokumentáciu, v ktorej sú súčasťou aj osobné údaje tehotnej ženy. Na jednej strane návrh zavádza zvláštnu ochranu osobných údajov ženy matky, ktorá písomne požiada o utajenie svojej osoby v súvislosti s pôrodom. Tieto osobné údaje sú vedené oddelene od zdravotnej dokumentácie, po pôrode zostávajú utajené a môžu byť sprístupnené len na základe rozhodnutia súdu. Tiež tento návrh umožňuje anonymné odloženie novorodenca v zdravotníckom zariadení bez kriminalizovania, keď sa nevyžadujú osobné údaje od matky, respektíve osoby, ktorá dieťa priniesla do zdravotníckeho zariadenia. Náklady zdravotníckeho zariadenia spojené s tehotenstvom a pôrodom matky, ktorá po pôrode zanechá svoje dieťa v zdravotníckom zariadení a zároveň požiada o zabezpečenie osobitnej ochrany svojich údajov, je navrhnuté, aby boli hradené z povinného zdravotného poistenia. Správu o narodení dieťaťa podáva matričnému úradu dané zdravotnícke zariadenie. Osobné údaje matky sa neuvádzajú. Tento návrh, dámy a páni, sme podali spolu s novelou zákona o rodine a Občianskom súdnom poriadku, tlač 822, ktoré majú umožniť rýchlejšie rozhodovanie súdov a urýchlenie umiestnenia takýchto detí do náhradnej rodiny. Pri otázke, ako to je riešené v iných krajinách, krátko sa zmienim o tých rôznych alternatívach alebo formách utajenia. Anonymné pôrody, pôrody, pri ktorých žena nemusí v zdravotníckom zariadení uviesť žiadne svoje osobné údaje, sú legálne vo Francúzsku, v Rakúsku, v Taliansku. Vo Francúzsku sa vďaka tejto možnosti narodí ročne 500 až 700 detí. Možnosť anonymného odloženia novorodencov do špeciálnych zariadení existuje v Nemecku, v Rakúsku, vo Švajčiarsku, v Belgicku, v Taliansku aj v susednom Maďarsku a v 46 štátoch Spojených štátov amerických. Utajené pôrody sú od tohto roka možné i v Českej republike a inšpirovaní i priebehom diskusie v predchádzajúcich mesiacoch či rokoch tam nás inšpirovalo k tomu, že sme sa rozhodli iniciovať návrh nie anonymných pôrodov,  ale utajených pôrodov a možnosti anonymného odloženia novorodenca. Uvedomujeme si aj možné riziká z prijatia tohto zákona, možnosť zneužitia tohto inštitútu. Oponenti nám vyčítajú, že je v rozpore s dohovorom o právach dieťaťa, v ktorom je zakotvené aj právo dieťaťa poznať svojich rodičov. Ďalej, že návrh je morálne chybný, lebo umožňuje matke zbaviť sa zodpovednosti za výchovu dieťaťa, že zákon nesplní svoj účel a že by sme sa mali viac zamerať na skvalitnenie existujúcich legálnych možností pomoci rodinám v núdzi. Len  sčasti sa dá súhlasiť s týmito argumentmi, lebo právo na život dieťaťa je viac ako právo na informáciu o rodičoch. Takisto ak aj pripustím možnosť zneužitia utajeného pôrodu nezodpovednou matkou, lebo tento zákon jej umožní zbaviť sa nielen svojho práva, ale aj svojej povinnosti starať sa a vychovávať svoje dieťa, ale myslím si, že je morálne ospravedlniteľnejšie prijatie tohto zákona, ak sa zachráni čo len jedno dieťa, aj keby sto matiek zneužilo tento inštitút. Opustenie dieťaťa a umožnenie adopcie je pre matku menšie zlo ako zabitie dieťaťa a pre dieťa je to šanca na záchranu života. Áno, aj osveta, poradenstvo, neziskové adopčné agentúry, zlepšovanie služieb a celkových životných podmienok či zvýšená starostlivosť o krízové prípady a iná prevencia môže predchádzať situáciám, ktoré nás viedli k predloženiu tohto zákona. Ale toto je úloha oveľa širšia, a nielen pre parlament. Ideálnym prostredím pre dieťa je určite život v harmonickej rodine biologických rodičov. V tejto chvíli však my chceme pomôcť ženám, aby neboli kriminalizované vtedy, keď v krajnej núdzi sa musia zrieknuť výchovy svojho dieťaťa. Je naším želaním, aby sa čo najväčší počet rodín, respektíve tehotných žien rozhodlo svoje dieťa si ponechať. Pokiaľ ho však žena z vážneho dôvodu odmietne prijať, v takom prípade chceme, aby zvolila možnosť utajeného pôrodu a dala tak svojmu dieťaťu šancu narodiť sa a prežiť život v náhradnej rodine. Ďakujem za podporu tohto návrhu do druhého čítania.